मधुबनी : मिथिला विकास परिषदक जिला इकाई केर तत्वावधान मे समाहरणालयक समक्ष सात सूत्री मांग कऽ लऽ अजय यश केर अध्यक्षता मे आइ धरना देल गेल। सभा के संबोधित करैत परिषद्क राष्ट्रीय अध्यक्ष अशोक झा कहलैथ जे मैथिली, देशक प्राचीनतम भाषा अछि एकरा बादो एकर उपेक्षा होइत रहल हँ। देश टा नहिँ विदेश मे सेहो मैथिली भाषी लोकक कमी नहिँ, मुदा राज्य सरकार मैथिली भाषाक उपेक्षा कर रहल अछि। ओ प्राथमिक स्तर पर मैथिलीक पढ़ाई शुरू करबाक मांग करैत कहला जे आजादी सऽ अखन धरि शासन-प्रशासन द्वारा मिथिलाक विकास केर उपेक्षा कैल जाइत रहल हँ। ओ कहलैथ जे मैथिली भाषा केँ अष्टम सूची मे मान्यता भेटलाक बादो राज्य सरकार मैथिली के प्राथमिक स्तर पर पढ़ाई शुरू कराबय उदासीन रहल हँ। धरना के प्रो. गंगाराम झा, डा. उषाकर झा, स्वर्णिम झा, प्रवीण झा, पंकज सत्यम, श्रवण कुमार कलाधर झा, रामनाथ यादव, विनोद कुमार, पावस पासवान संगे बहुतो लोक संबोधित केलैथ। धरनाक बाद एकटा प्रतिनिधि मंडल द्वारा सात सूत्री मांगपत्र जिलाधिकारी केँ सौंपल गेल। मांगपत्र में प्राथमिक स्तर पर मैथिलीक पढ़ाई शुरू करबाय, मधुबनी एफएम शीघ्र शुरू कराबयक संगे अन्य मांग पर सेहो चर्चा कैल गेल अछि। 